บลจ.ทหารไทยจ่ายปันผล3กองทุนรวด
บลจ.ทหารไทย ประกาศจ่ายเงินปันผลจากผลการดำเนินงานของกองทุนรวมรอบครึ่งปีแรก 3 กองรวด พร้อมออกกองพันธบัตรเกาหลีใต้ อีก 1 กองทุน ประมาณการผลตอบแทนสุทธิ 2.1%
7 ก.ค. 2553

บลจ.ทหารไทย ประกาศจ่ายเงินปันผลจากผลการดำเนินงานของกองทุนรวมรอบครึ่งปีแรก 3 กองรวด พร้อมออกกองพันธบัตรเกาหลีใต้ อีก 1 กองทุน ประมาณการผลตอบแทนสุทธิ 2.1%
บริษัทหลักทรัพย์จัดการกองทุน (บลจ.) ทหารไทย ในฐานะผู้จัดการกองทุนเปิดทหารไทย SET50 ปันผล กองทุนเปิด Jumbo Plus ปันผลหุ้นระยะยาว และกองทุนเปิด Jumbo 25 ปันผลหุ้นระยะยาว ได้ทำการปิดสมุดจดทะเบียนของกองทุนดังกล่าวในวันที่ 2 ก.ค.ที่ผ่านมา และจะทำการจ่ายปันผลจากผลการดำเนินงานของกองทุนสำหรับงวดบัญชีระหว่าง 1 ม.ค.– 30 มิ.ย.ตามมติที่ประชุมคณะกรรมการจัดการลงทุน โดย กองทุนเปิดทหารไทย SET50 ปันผล กำหนดจ่ายเงินปันผลในอัตรา 0.30 บาทต่อหน่วยลงทุน กองทุนเปิด Jumbo Plus ปันผลหุ้นระยะยาว จ่ายเงินปันผลในอัตรา 0.18 บาทต่อหน่วยลงทุน และกองทุนเปิด Jumbo 25 ปันผล หุ้นระยะยาว จ่ายเงินปันผลในอัตรา 0.25 บาทต่อหน่วยลงทุน โดยบริษัทฯ จะทำการจ่ายเงินปันผลให้แก่ผู้ถือหน่วยลงทุนของกองทุนทั้ง 3 กองทุน ในวันที่ 7 ก.ค.นี้
นายสมจินต์ ศรไพศาล กรรมการผู้จัดการ บลจ.ทหารไทย  เปิดเผยว่า การจ่ายปันผลครั้งนี้เป็นไปตามผลการดำเนินการของกองทุนภายใต้การจัดการของบริษัทที่ยังคงอยู่ในระดับที่ดี  ซึ่งแม้ว่าในช่วงเวลาครึ่งปีแรกที่ผ่านมาจะเกิดวิกฤตการณ์ทางเศรษฐกิจและการเมืองทั้งในและนอกประเทศ แต่ความแข็งแกร่งของบริษัทจดทะเบียนไทยและปัจจัยพื้นฐานของประเทศยังคงดีอยู่ โดยกองทุนเปิดทหารไทย SET50 ปันผล ที่กำหนดจ่ายปันผลครึ่งปีแรก 0.30 บาทต่อหน่วย นั้น คิดเป็นอัตราการจ่ายปันผล (Dividend Yield)  4.84% ในรอบระยะเวลา 6 เดือนหรือคิดเป็น 94.6% ของการเพิ่มขึ้นในสินทรัพย์สุทธิจากการดำเนินงานในแต่ละรอบบัญชี ที่ไม่รวมถึงรายการกำไรหรือขาดทุนจากเงินลงทุนที่ยังไม่เกิดขึ้นจริงประจำงวดบัญชีครึ่งแรกของปี 2553 (ม.ค.– มิ.ย.2553)
สำหรับกองทุนเปิดทหารไทย Jumbo Plus ปันผล หุ้นระยะยาว ที่กำหนดจ่ายปันผล 0.18 บาทต่อหน่วย คิดเป็นอัตราการจ่ายปันผล 1.32% ในรอบระยะเวลา 6 เดือน โดยคิดเป็น 28.2% ของกำไรสุทธิในรอบบัญชี และสำหรับกองทุนเปิดทหารไทย Jumbo 25 ปันผล หุ้นระยะยาว กำหนดจ่ายปันผล 0.25 บาทต่อหน่วย คิดเป็นอัตราการจ่ายปันผล 1.74% ในรอบระยะเวลา 6 เดือน โดยคิดเป็น 28.2% ของกำไรสุทธิในรอบบัญชี
นอกจากนั้น บลจ.ทหารไทย ยังได้เปิดขายกองทุนตราสารหนี้ที่ลงทุนในประเทศเกาหลีใต้ เพิ่มเติมอีก 1 กองทุน คือกองทุนเปิดทหารไทย พันธบัตรเกาหลีใต้รุ่นที่ 93 อายุของกองทุนประมาณ 10 เดือน ขนาดเงินทุนโครงการ 1,400 ล้านบาท  ให้ผลตอบแทนการลงทุนภายหลังหักค่าใช้จ่ายประมาณ 2.10% โดยกองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน กำหนดเปิดขายครั้งแรกระหว่างวันที่ 7-13 ก.ค.นี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
นายสมจินต์ เปิดเผยว่า บลจ.ทหารไทย ยังได้เข้าร่วมเทศกาลตลาดนัดกองทุนรวม-Mutual Fund Fair ซึ่งจัดโดยโครงการให้เงินทำงานผ่านกองทุนรวม และตลาดหลักทรัพย์แห่งประเทศไทย  ในระหว่างวันที่ 8-11 ก.ค.2553 ณ ห้างสรรพสินค้า สยามพารากอน บริเวณชั้น M ซึ่งในงานนี้ นอกจากผู้สนใจลงทุนจะสามารถซื้อกองทุนเปิดทหารไทย พันธบัตรเกาหลีใต้ รุ่นที่ 93 ที่มีกำหนด IPO ในช่วงดังกล่าวแล้ว ยังสามารถลงทุนใน กองทุนเปิดทหารไทย Global Bond Fund มีกำหนด IPO ในระหว่างวันที่ 6 -13 ก.ค.2553 ได้อีกด้วย โดยใน กองทุนเปิดทหารไทย Global Bond Fund เป็นกองทุนตราสารหนี้ที่เน้นลงทุนในหน่วยลงทุนของกองทุนรวมต่างประเทศเพียงกองเดียว (Master Fund) คือ กองทุน Templeton Global Bond Fund โดยมีนโยบายมุ่งเน้นลงทุนในตราสารหนี้ภาครัฐทั่วโลกเป็นสำคัญ ซึ่งผู้สนใจลงทุนในกองทุนทั้งสอง หรือกองทุนอื่นๆภายใต้การจัดการของ บลจ.ทหารไทย ภายในงานตลาดนัดกองทุนรวมยังจะได้รับโปรโมชั่นพิเศษจากทางบริษัท อีกด้วย
ผู้ที่สนใจสอบถามข้อมูลเพิ่มเติมได้ที่ ส่วนลูกค้าสัมพันธ์ บลจ.ทหารไทย โทร 1725 หรือผ่านช่องทางการขายของบริษัท ได้แก่ธนาคารทหารไทยทุกสาขาทั่วประเทศ ตัวแทนการสนับสนุนการขาย และบริการต่างๆของบริษัท อาทิ ระบบ FundLink Online ผ่าน Internet, ระบบโทรศัพท์อัตโนมัติ (FundLink IVR) หรือ FundLink ATM